Jari Huttunen tänään Italiassa, Alba Rallissa kova taso – “Se on selvää” | UrheiluUutiset Motorsport
10.08.2020 / 04:45
Jari Huttunen tänään Italiassa, Alba Rallissa kova taso – “Se on selvää”
2.8.2020 / 08:23
Jari Huttunen lennättää Hyundaita tänään Italiassa, Alba Rallissa (Kuva: Hyundai Motorsport).
GRX-tiimin Jari Huttunen yhdessä kartanlukijansa Mikko Lukan kanssa kilpailee tänään sunnuntaina Italiassa ajettavassa kovatasoisessa Alba Rallissa.
Jari Huttusen, 26, kilpailukausi jatkuu tänään sunnuntaina Italiassa ajettavalla Alba Rallilla. Huttunen saa alleen kovatasoisessa kilpailussa Hyundain tehdaskaluston, viimeisimmät päivitykset omaavan i20 R5 -auton. Aiemmin tällä kaudella Huttunen on kilpaillut puolalaisen 2Brally-tiimin vanhempaa painosta olevalla Hyundai i20 R5 -autolla.
– Autoissa on eroa muun muassa moottorin ja alustan suhteen, mutta vaikea sanoa vielä kuinka merkittävä ero on vanhaan nähden. Sen oikeastaan näkee sitten itse kisassa, kun pääsemme tositoimiin, Huttunen ennakoi tiedotteessaan.
Lauantaina ajetulla testierikoiskokeella Huttunen oli kahdeksanneksi nopein, mutta eroa nopeimman ajan tehneeseen Craig Breeniin kertyi vain pari sekuntia. Hyundain MM-sarjasta tutut tehdaskuljettajat Breen ja Dani Sordo ovat tämän kilpailun suurimmat ennakkosuosikit, eikä unohtaa pidä myöskään norjalaista Ole Christian Veibya. Kun mukana on yhteensä 33 kappaletta R5-autoja ja heidän joukossaan nopeita isäntämaan kuljettajia, on taso Alba Rallissa todella kova.
– Tulostavoitetta on vaikea asettaa, kun mukana on paljon R5-luokan autoja, eikä kaikkien vauhti ole meillä tiedossa. Se on selvää, että esimerkiksi WRC-taustaiset kuljettajat menevät kovaa. Bohemia Rallissa vauhtimme oli lauantaina erittäin hyvää ja samanlaiseen suoritukseen olen tyytyväinen, kolmanneksi Tshekissä ajanut, mutta sitä kilpailua lauantain jälkeen johtanut Huttunen pohtii.
Asfaltilla ajettava kilpailu Italiassa käynnistyy tänään sunnuntaina kello 9.18 Suomen aikaa. Yhdeksän erikoiskokeen urakka käsittää yhteensä 102,9 ek-kilometriä ja maaliin saavutaan illalla. Alba Rallin yhteydessä ajetaan myös RAPlus nimeä kantava erikoiskilpailu, missä mukana on kuusi uuden sukupolven WRC-autoa, muun muassa Hyundai-tähdet Ott Tänak ja Thierry Neuville.
Alba Rallin aikataulu
09.18 – EK01 Igliano 1 (17,14 km)
09.57 – EK02 Lovera 1 (10,96 km)
10.25 – EK03 Niella – Bassolasco 1 (6,20 km)
13.23 – EK04 Igliano 2 (17,14 km)
13.59 – EK05 Lovera 2 (10,96 km)
14.27 – EK06 Niella – Bassolasco 2 (6,20 km)
17.25 – EK07 Igliano 3 (17,14 km)
18.01 – EK08 Lovera 3 (10,96 km)
18.29 – EK09 Niella – Bassolasco 3 (6,20 km)
Lue myös! Jari Huttunen Italiaan tehdastallin väreissä – “Tiesin odottaa tälläistä komennusta” (30.7.2020)